Оскар за най-добра поддържаща мъжка роля е една от наградите на филмовата академия на САЩ, връчвани ежегодно на официална церемония. Отличието е въведено за първи път за филмите от 1936 година на деветата церемония по връчване на наградите „Оскар“. Физическото измерение на наградата е добре познатата статуетка на изправен рицар, подпрян на меч, която в категориите за поддържащи роли се връчва от 1943 година. В периода 1936 – 1942 година призьорите са получавали плакет. Първи носител на отличието е актьорът Уолтър Бренан за ролята си във филма "Come and Get It" на режисьорите Хауърд Хоукс и Уилям Уайлър. В досегашната история са връчени 75 награди на 68 различни актьори. С най-много спечелени отличия е Уолтър Бренан, който получава три пъти наградата. С най-много номинации в категорията (по четири) са Уолтър Бренан, Клод Рейнс, Артър Кенеди и Джак Никълсън.